title: PROVEDBENA UREDBA KOMISIJE (EU) …/... o izmjeni Uredbe (EZ) br. 1238/95 u pogledu pristojbi koje se plaćaju Uredu Zajednice za biljnu raznolikost

text:
               PROVEDBENA UREDBA KOMISIJE (EU) …/...

               оd 26.11.2019.

               o izmjeni Uredbe (EZ) br. 1238/95 u pogledu pristojbi koje se plaćaju Uredu Zajednice za biljnu raznolikost

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Uredbu Vijeća (EZ) br. 2100/94 od 27. srpnja 1994. o oplemenjivačkim pravima na biljnu sortu Zajednice
                  1
               , a posebno njezin članak 113.,

               nakon savjetovanja s Upravnim vijećem Ureda Zajednice za biljnu raznolikost,

               budući da:

               (1)Člankom 3. stavkom 2. Uredbe Komisije (EZ) br. 1238/95
                  2
                predviđeno je da predsjednik Ureda Zajednice za biljnu raznolikost („Ured”) može dopustiti dodatne oblike plaćanja pristojbi i dodatnih naknada te sastavlja popis tih dodatnih oblika. Kako bi se povećala fleksibilnost i pojednostavnili postupci, primjereno je takav popis alternativnih oblika plaćanja uključiti u pravila o načinu rada koja je utvrdilo Upravno vijeće Ureda na temelju članka 36. stavka 1. točke (d) Uredbe (EZ) br. 2100/94.

               (2)Člankom 4. stavkom 1. Uredbe (EZ) br. 1238/95 utvrđuje se datum koji se smatra datumom zaprimanja uplate. Na temelju iskustva u obradi plaćanja, potrebno je pojasniti da se puni iznos uplaćuje na bankovni račun Ureda kako bi se osiguralo da ne postoje nikakve tekuće obveze prema Uredu.

               (3)Člankom 5. Uredbe (EZ) br. 1238/95 zahtijeva se da osoba koja vrši uplatu Uredu uplaćuje pristojbe ili dodatne naknade navede svoje ime i svrhu uplate u pisanom obliku. Ako ne može utvrditi svrhu plaćanja, Ured u roku od dva mjeseca šalje podsjetnik. Kako bi se povećala učinkovitost obrade plaćanja, taj bi rok trebalo skratiti s dva mjeseca na mjesec dana.

               (4)Člankom 7. stavkom 1. Uredbe (EZ) br. 1238/95 utvrđena je pristojba za prijavu. Kako bi se potaknula uporaba sustava Ureda za elektroničku prijavu, pristojba za prijavu na druge načine, primjerice prijavu u papirnatom obliku, trebala bi se povećati sa 650 EUR na 800 EUR. Nadalje, praktično iskustvo pokazalo je da bi upotreba sustava za elektroničku prijavu postala učinkovitija ako bi se upotpunila obveznom uporabom elektroničke komunikacijske platforme Ureda za svu daljnju korespondenciju s Uredom.

               (5)U skladu s člankom 7. stavkom 7. Uredbe (EZ) br. 1238/95 Ured zadržava 150 EUR pristojbe za prijavu ako prijava nije valjana u skladu s člankom 50. Uredbe (EZ) br. 2100/94. Kako bi se smanjilo administrativno opterećenje, trebalo bi vratiti cjelokupnu pristojbu za prijavu.

               (6)U vezi s godišnjom pristojbom, člankom 9. stavkom 4. Uredbe (EZ) br. 1238/95 utvrđeno je da Ured ne vraća uplate koje su izvršene kako bi se na snazi zadržalo oplemenjivačko pravo na biljnu sortu Zajednice. Iskustvo je pokazalo da je, u cilju poboljšanja transparentnosti, moguće predvidjeti povrat ako Ured zaprimi izjavu o odustajanju u razdoblju od datuma plaćanja do godine dana od datuma dodjele prava.

               (7)Prilogom I. Uredbi (EZ) br. 1238/95 utvrđena je razina pristojbi za organizaciju i provedbu tehničkog ispitivanja sorte koja je predmet prijave za dodjelu oplemenjivačkog prava na biljnu sortu Zajednice („pristojba za ispitivanje”) koja se plaća Uredu.

               (8)Upravno vijeće Ureda odlučilo je poštovati načelo stopostotnog povrata troškova tako da se uredima za ispitivanje nadoknađuju troškovi na temelju prosječnih stvarnih troškova ispitivanja.

               (9)Nadalje, iskustvo u tehničkom ispitivanju upućuje na to da se pristojbe za ispitivanje za određene cjenovne skupine mogu s vremenom promijeniti. Pristojbe koje naplaćuje Ured trebale bi stoga odražavati ukupni iznos pristojbi za predmetne cjenovne skupine koje Ured plaća Uredima za ispitivanje. Stoga bi pristojbe za sve relevantne cjenovne skupine iz Priloga I. Uredbi (EZ) br. 1238/95 trebalo izmijeniti.

               (10)Uredbu (EZ) br. 1238/95 trebalo bi stoga na odgovarajući način izmijeniti.

               (11)Ova bi se Uredba trebala primjenjivati od 1. travnja 2020. kako bi se Uredu i dionicima dalo dovoljno vremena za prilagodbu tim izmjenama.

               (12)Mjere predviđene ovom Uredbom u skladu su s mišljenjem Stalnog odbora za oplemenjivačka prava na biljnu sortu Zajednice,

               DONIJELA JE OVU UREDBU:

               Članak 1.

               Uredba (EZ) br. 1238/95 mijenja se kako slijedi:

               (1)u članku 3. stavak 2. zamjenjuje se sljedećim:

               „2.Predsjednik Ureda može dopustiti dodatne oblike plaćanja u skladu s pravilima o načinu rada koja se utvrđuju u skladu s člankom 36. stavkom 1. točkom (d) Uredbe Vijeća (EZ) br. 2100/94.”

               (2)U članku 4. stavak 1. zamjenjuje se sljedećim:

               „1.Datum koji se smatra datumom zaprimanja uplate pristojbi i dodatnih naknada od strane Ureda je datum kada je ukupan iznos iz članka 3. stavka 1. zaprimljen na bankovni račun Ureda.”

               (3)U članku 5. stavak 2. zamjenjuje se sljedećim:

               „2.Ako Ured ne može utvrditi svrhu plaćanja, od osobe koja je izvršila uplatu traži da ga o tome obavijesti u pisanom obliku u roku od mjesec dana. Ako u tom roku ne navede svrhu, smatra se da plaćanje nije izvršeno i vraća se osobi koja ga je izvršila.”

               (4)Članak 7. mijenja se kako slijedi:

               (a)Stavak 1. zamjenjuje se sljedećim:

               „1.Podnositelj prijave za oplemenjivačko pravo na biljnu sortu Zajednice (podnositelj prijave) plaća pristojbu u iznosu od 450 EUR za obradu elektronički podnesene prijave s pomoću web-obrasca putem elektroničkog sustava prijave Ureda.

               Podnositelj prijave prihvaća uvjete korištenja sigurne elektroničke komunikacijske platforme Ureda i koristi se njome za podnošenje prijave iz prvog podstavka te drugih dokumenata, za primanje obavijesti i dokumenata koje šalje Ured te za odgovaranje na te obavijesti i za ostale radnje.

               Podnositelj prijave plaća pristojbu u iznosu od 800 EUR za obradu prijave podnesene na drugi način osim putem elektroničkog sustava prijave Ureda.”

               (b)Stavak 7. zamjenjuje se sljedećim:

               „7.Ako je pristojba za prijavu zaprimljena, ali prijava nije važeća u skladu s člankom 50. osnovne uredbe, Ured vraća pristojbu za prijavu nakon što podnositelja prijave obavijesti o nedostacima uočenima u prijavi.”

               (5)U članku 9. stavak 4. zamjenjuje se sljedećim:

               „4.Ured ne vraća uplate za godišnju pristojbu koje su izvršene kako bi se na snazi zadržalo oplemenjivačko pravo na biljnu sortu Zajednice, osim ako je zaprimio izjavu o odricanju od oplemenjivačkih prava Zajednice od datuma plaćanja do godine dana od datuma dodjele prava, kako je navedeno u stavku 2. točki (b). Izjava o odricanju zaprimljena nakon godine dana od datuma dodjele prava ne uzima se u obzir za takva plaćanja.”

               (6)Prilog I. zamjenjuje se tekstom iz Priloga ovoj Uredbi.

               Članak 2.

               Ova Uredba stupa na snagu dvadesetog dana od dana objave u Službenom listu Europske unije.

               Primjenjuje se od 1. travnja 2020.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu 26.11.2019.

                     Za Komisiju

                     Predsjednik
                     Jean-Claude JUNCKER

                     (1)

                        SL L 227, 1.9.1994., str. 1.

                     (2)

                        Uredba Komisije (EZ) br. 1238/95 od 31. svibnja 1995. o utvrđivanju provedbenih pravila za primjenu Uredbe Vijeća (EZ) br. 2100/94 u pogledu pristojbi koje se plaćaju Uredu Zajednice za biljnu raznolikost (SL L 121, 1.6.1995., str. 31.).

    ---documentbreak---

               PRILOG

               „PRILOG I.

               Pristojbe za tehničko ispitivanje iz članka 8.

               Pristojba koja se plaća za tehničko ispitivanje sorte sukladno članku 8. određuje se u skladu s tablicom:

               (u EUR)

                        Cjenovna skupina

                        Pristojba

                        Skupina usjeva

                        1

                        Krumpir

                        2 050

                        2

                        Uljana repica

                        2 150

                        3

                        Trave

                        2 920

                        4

                        Ostali usjevi

                        1 900

                        Skupina voća

                        5

                        Jabuka

                        3 665

                        6

                        Jagoda

                        3 400

                        7

                        Ostale voćne vrste

                        3 460

                        Skupina ukrasnih vrsta

                        8

                        Ukrasne vrste sa živom referentnom zbirkom, testiranja u stakleniku

                        2 425

                        9

                        Ukrasne vrste sa živom referentnom zbirkom, testiranja na otvorenom

                        2 420

                        10

                        Ukrasne vrste bez žive referentne zbirke, testiranja u stakleniku

                        2 400

                        11

                        Ukrasne vrste bez žive referentne zbirke, testiranja na otvorenom

                        2 200

                        12

                        Ukrasne vrste, posebni fitosanitarni uvjeti

                        3 900

                        Skupina povrća

                        13

                        Povrtne vrste, testiranja u stakleniku

                        2 920

                        14

                        Povrtne vrste, testiranja na otvorenom

                        2 660

               ”


title: PROVEDBENA UREDBA KOMISIJE (EU) …/... o izmjeni Provedbene uredbe (EU) 2017/1152 radi objašnjenja uvjeta ispitivanja WLTP-om i omogućivanja praćenja podataka o homologaciji

text:
               PROVEDBENA UREDBA KOMISIJE (EU) …/...

               оd 18.12.2018.

               o izmjeni Provedbene uredbe (EU) 2017/1152 radi objašnjenja uvjeta ispitivanja WLTP-om i omogućivanja praćenja podataka o homologaciji

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) br. 510/2011 Europskog parlamenta i Vijeća od 11. svibnja 2011. o utvrđivanju standardnih vrijednosti emisija za nova laka gospodarska vozila kao dio integriranog pristupa Unije s ciljem smanjivanja emisija CO2 iz osobnih i lakih gospodarskih vozila
                  1
               , a posebno njezin članak 13. stavak 6. prvi podstavak,

               budući da:

               (1)Kako bi se u obzir uzela razlika u razini emisija CO2 utvrđenih prema Novom europskom voznom ciklusu (NEDC) i prema novom Globalno usklađenom ispitnom postupku za laka vozila (WLTP), Provedbenom uredbom Komisije (EU) 2017/1152
                  2
                utvrđena je metodologija za utvrđivanje korelacije između vrijednosti emisija CO2 u odnosu na laka gospodarska vozila.

               (2)Rezultatima metodologije za utvrđivanje korelacije trebalo bi osigurati da su zahtjevi za smanjenje utvrđeni u Uredbi (EU) br. 510/2011 jednako strogi u okviru starog i novog ispitnog postupka. Homologacijska tijela i tehničke službe trebale bi zajedno s proizvođačima stremiti osiguravanju da se ispitivanja WLTP-om i NEDC-om provedena za potrebe ove Uredbe vrše u uvjetima ispitivanja koji su usporedivi i usklađeni s ciljevima ove Uredbe.

               (3)U tu svrhu potrebno je objasniti određene aspekte uvjeta ispitivanja WLTP-om koji bi se trebali primjenjivati za utvrđivanje korelacije s ciljem osiguravanja podataka o praćenju emisija CO2 prema WLTP-u i NEDC-u za vozila prvi put registrirana 2020. Ta bi se objašnjenja trebala primjenjivati ne dovodeći u pitanje postupak i zahtjeve utvrđene u Uredbi Komisije (EU) 2017/1151
                  3
                te tako da ne utječu na valjanost homologacija dodijeljenih na toj osnovi.

               (4)Potrebno je 2020. utvrditi i razliku između vrijednosti emisija CO2 koje su deklarirali proizvođači za potrebe homologacije prema WLTP-u i vrijednosti izmjerenih u skladu s Uredbom (EU) 2017/1151.  Proizvođači bi stoga trebali biti obvezni izračunati i prijaviti Komisiji vrijednosti CO2 prema WLTP-u za sva nova laka gospodarska vozila registrirana u kalendarskoj godini 2020. upotrebljavajući vrijednosti mjerenja za vozilo H i vozilo L kao ulazne vrijednosti interpolacijske metode.

               (5)Za ograničeni broj interpolacijskih porodica 2020. bit će dostupne samo vrijednosti mjerenja za vozilo H. Broj tih porodica trebalo bi pomno pratiti, a Komisija bi trebala razmotriti njihovo isključivanje iz izračuna referentnih podataka za 2020. ako dođe do znatnog porasta broja takvih porodica u odnosu na stanje iz 2018.

               (6)Trebalo bi poboljšati transparentnost ispitivanja emisija, a podaci o ispitivanjima WLTP-om i o korelacijskim rezultatima trebali bi stoga biti stavljeni Komisiji na raspolaganje. Tako će se Komisiji omogućiti da brzo utvrdi i riješi otvorena pitanja i moguće nedosljednosti povezane s provedbom postupaka. Stoga bi trebalo ispuniti matricu ulaznih podataka za svako izvršeno ispitivanje WLTP-om i cijelu je dostaviti Komisiji u okviru razmjene podataka za korelacijski alat. Kako bi se osigurala povjerljivost, datoteka s ulaznim podacima za prijenos trebala bi biti enkribirana.

               (7)Mjere predviđene ovom Uredbom u skladu su s mišljenjem Odbora za klimatske promjene,

               DONIJELA JE OVU UREDBU:

               Članak 1.

               Provedbena uredba (EU) 2017/1152 mijenja se kako slijedi:

               (1)Dodaje se sljedeći članak 6.a:

               „Članak 6.a
                  Izvješćivanje o rezultatima ispitivanja WLTP-om

               1.Proizvođači izračunavaju kombiniranu vrijednost CO2 za svako novo lako gospodarsko vozilo registrirano 2020. u skladu s formulom iz drugog podstavka točke 3.2.3.2.4. Podpriloga 7. Prilogu XXI. Uredbi (EU) 2017/1151 gdje se vrijednosti MCO2-H i MCO2-L za predmetnu interpolacijsku porodicu zamjenjuju vrijednostima MCO2,C,5 preuzetima iz točaka 2.5.1.1.3. (vozilo H) i 2.5.1.2.3. (vozilo L) certifikata o EZ homologaciji tipa, kako je navedeno u obrascu u Dodatku 4. Prilogu I. Uredbi (EU) 2017/1151.

               Ako se kombinirane emisije CO2 za pojedino vozilo utvrđuju upućivanjem samo na vozilo H, proizvođači dostavljaju vrijednost MCO2,C,5 preuzetu iz točke 2.5.1.1.3. (vozilo H) certifikata o EZ homologaciji tipa.

               Proizvođač dostavlja Komisiji te vrijednosti emisija CO2 zajedno s vrijednostima MCO2,C,5  upotrijebljenima za izračun najkasnije tri mjeseca nakon što je Komisija primila obavijest o privremenim podacima za 2020. učitavanjem tih podataka u račun proizvođača u bazi poslovnih podataka Europske agencije za okoliš.

               2.Ako podaci iz stavka 1. ne budu podneseni u navedenom roku, Komisija uzima vrijednost navedenu u točki 2.5.1.2.3. certifikata o EZ homologaciji tipa kao vrijednost emisija CO2 za potrebe stavka 1. za sva novoregistrirana vozila u interpolacijskoj porodici za koju je certifikat o homologaciji tipa izdan te, ako je primjenjivo, za porodice za koje su dostupne samo vrijednosti mjerenja za vozilo H.”

               (2)Prilog I. mijenja se kako slijedi:

               (a)umeću se sljedeće točke 2.2.a i 2.2.b:

               „2.2.a Uvjeti ispitivanja WLTP-om

               Da bi se ispitivanje WLTP-om smatralo relevantnim u skladu s točkom 2.2. Priloga I. ovoj Uredbi i za potrebe utvrđivanja ulaznih podataka iz točke 2.4. primjenjuju se uvjeti ispitivanja iz Priloga XXI. Uredbi 2017/1151 uz sljedeća podrobna objašnjenja:

               (a)korekcija rezultata ispitivanja WLTP-om za masene emisije CO2 u skladu s Dodatkom 2. Podprilogu 6. Prilogu XXI. Uredbi (EU) 2017/1151 primjenjuje se na sve takve rezultate ispitivanja neovisno o odredbama točke 3.4.4.(a) tog dodatka;

               (b)ne dovodeći u pitanje zahtjeve iz Uredbe (EU) 2017/1151, ako je ispitno vozilo opremljeno tehnologijama koje utječu na njegove emisije CO2 uključujući, ali ne isključivo, one iz točaka od 42. do 50. matrice ulaznih podataka navedene u točki 2.4. a koje su namijenjene za rad tijekom ispitivanja, te su tehnologije u radu tijekom ispitivanja vozila bez obzira na primijenjeni ispitni postupak, odnosno NEDC ili WLTP;

               (c)ako je ispitno vozilo opremljeno automatskim mjenjačem, bez obzira na primijenjeni ispitni postupak upotrebljava se isti način rada koji može odabrati vozač. Ako se u ispitivanju WLTP-om upotrebljavaju najbolji i najgori slučaj u skladu s točkom 1.2.(c) Dodatka 6. Podprilogu 8. Prilogu XXI. Uredbi (EU) 2017/1151, najgori slučaj upotrebljava se kao ulazni podatak korelacijskog alata, kao i za svako fizičko ispitivanje NEDC-om;

               (d)ako je ispitno vozilo opremljeno ručnim mjenjačem, pojam nmin_drive_set mora biti kako je definirano u formuli u točki (k) (3) stavka 2. Podpriloga 2. Prilogu XXI. Uredbi (EU) 2017/1151.

               Uz odobrenje homologacijskog tijela ili, ako je primjenjivo, tehničke službe, proizvođač može različito računati točke promjena stupnjeva prijenosa, pod uvjetom da je to opravdano s obzirom na vozna svojstva vozila te da dodatna sigurnosna margina za snagu primijenjena u skladu s točkom 3.4. Podpriloga 2. Prilogu XXI. Uredbi (EU) 2017/1151 nije veća od 20 %.

               Uvjeti navedeni u točkama od (a) do (d) primjenjuju se za svrhu utvrđivanja korelacije u skladu s ovom Uredbom te se njima ne dovode u pitanje odredbe utvrđene u Uredbi (EU) 2017/1151 i homologacije tipa dodijeljene u skladu s tom uredbom.

               2.2.bPrimjenjivost uvjeta ispitivanja WLTP-om

               Podrobna objašnjenja iz točke 2.2.a podtočaka od (a) do (d) primjenjuju se u skladu sa sljedećim:

               (a)za nova vozila od stupanja na snagu ove Uredbe;

               (b)za postojeće tipove vozila proizvođači, za tipove vozila koji obuhvaćaju vozila stavljena na tržište 2020., dostavljaju homologacijskom tijelu dokaze na temelju kojih ono potvrđuje da su pri homologacijskim ispitivanjima WLTP-om poštovani uvjeti ispitivanja iz točke 2.2.a podtočaka od (a) do (d).

               U potvrdi se navode identifikator interpolacijske porodice i potvrde svih uvjeta ispitivanja iz podtočaka od (a) do (d). Homologacijsko tijelo izdaje potvrdu proizvođaču i osigurava da se potvrda evidentira i da se zahtjev Komisije može bez odgode staviti na raspolaganje.

               Ako homologacijsko tijelo ne može potvrditi da je najmanje jedan predmetni uvjet ispitivanja poštovan, proizvođač osigurava izvršenje novog ispitivanja WLTP-om ili, prema potrebi, serije ispitivanja u skladu s Podprilogom 6. Prilogu XXI. Uredbi (EU) 2017/1151 pod nadzorom homologacijskog tijela ili, prema potrebi, tehničke službe uz primjenu uvjeta ispitivanja navedenih u točki 2.2.a podtočkama od (a) do (d) za predmetnu interpolacijsku porodicu, uključujući novu korelaciju u skladu s ovom Uredbom.

               Ako samo jedan uvjet ispitivanja iz točke 2.2.a podtočke (a) nije ispunjen, proizvođač može ispraviti vrijednost u matrici ulaznih podataka bez ponavljanja ispitivanja WLTP-om.

               Homologacijsko tijelo ili, prema potrebi, nadležna tehnička služba evidentira rezultate ponovljenog ispitivanja ili korekcije te korelaciju u skladu sa stavkom 5. Priloga I., a potpuno izvješće korelacijskog alata na temelju ulaznih podataka iz ponovljenog ispitivanja prosljeđuje se Komisiji u skladu s točkom 3.1.1.2. najkasnije do 30. travnja 2021.”;

               (b)točka 2.4. mijenja se kako slijedi:

               i.u prvom stavku dodaje se sljedeća rečenica:

               „Matrica ulaznih podataka ispunjava se za svako provedeno ispitivanje WLTP-om.”;

               ii. Tablica 1. mijenja se kako slijedi:

               –u unosu 56 tekst u stupcu „Napomene” zamjenjuje se sljedećim:

               „Niz: podaci iz OBD-a i s dinamometra s valjcima, 1 Hz za OBD i 10 Hz za dinamometar s valjcima, preciznost 0,1 km/h”;

               –u unosu 57 tekst u stupcu „Napomene” zamjenjuje se sljedećim:

               –„Niz: 1 Hz. Za vozilo H i vozilo L (ako je primjenjivo) navodi se teoretski izračunata promjena stupnja prijenosa.”;

               –u unosu 61 tekst u stupcu „Napomene” zamjenjuje se sljedećim:

               „Niz: 1 Hz (frekvencija uzorkovanja instrumenta 20 Hz), preciznost 0,1 A, vanjski mjerni uređaj sinkroniziran s dinamometrom s valjcima”;

               –unos 67 zamjenjuje se sljedećim:

                        67

                        Faktor regeneracije Ki

                        multiplikativni/aditivni

                        za vozilo H i vozilo L

                        –

                        Dodatak 1. Podprilogu 6. Prilogu XXI. Uredbi (EU) 2017/1151

                        Za vozila bez sustava s periodičnom regeneracijom ta je vrijednost 1.

               –dodaju se sljedeći novi unosi:

                        69

                        Ogrjevna vrijednost goriva

                        kWh/l

                        Dodatak 2. Podprilogu 6. Prilogu XXI. Uredbi (EU) 2017/1151

                        Vrijednost prema tablici A6. Dodatak 2/1 iz Uredbe (EU) 2017/1151

                        70

                        Potrošnja goriva za ispitivanje WLTP-om za vozilo H i vozilo L

                        l/100km

                        stavak 6. Podpriloga 7. Prilogu XXI. Uredbi (EU) 2017/1151

                        nekorigirana potrošnja goriva za ispitivanje tipa 1

                        71

                        Nazivni napon REESS-a

                        V

                        Prema normi DIN EN 60050-482

                        Za niskonaponski akumulator kako je opisano u Dodatku 2. Podprilogu 6. Prilogu XXI. Uredbi (EU) 2017/1151

                        72

                        Faktor korekcije porodice po ATCT-u

                        –

                        Podprilog 6.a Prilogu XXI. Uredbi (EU) 2017/1151

                        Faktor korekcije porodice po ATCT-u (korekcija za 14 °C)

                        73

                        Korekcija brzine i udaljenosti ispitivanja WLTP-om

                        -

                        Uredba (EU) 2017/1151

                        Korekcija provedena?

                        0 = ne | 1 = da

                        74

                        Korekcija RCB ispitivanja WLTP-om

                        -

                        Dodatak 2. Podprilogu 6. Prilogu XXI. Uredbi (EU) 2017/1151

                        Korekcija provedena?

                        0 = ne | 1 = da

                        75

                        Broj ispitivanja WLTP-om

                        1, 2 ili 3

                        Navedite jesu li podaci o ispitivanju iz prvog, drugog ili trećeg ispitivanja WLTP-om

                        76

                        Deklarirana vrijednost WLTP-a za vozilo H i vozilo L

                        g/km

                        deklaracija proizvođača

                        Deklarirana vrijednost WLTP-a za vozilo H i vozilo L. Vrijednost treba uključivati sve korekcije (ako je primjenjivo).

                        77

                        Izmjerena vrijednost CO2 prema WLTP-u korigirana za vozilo H i/ili vozilo L

                        g/km

                        Vrijednosti MCO2,C,5 iz Dodatka 4. Prilogu I. Uredbi (EU) 2017/1151

                        Kombinirane izmjerene emisije CO2 za vozilo H i vozilo L poslije svih primjenjivih korekcija. U slučaju 2 ili 3 ispitivanja WLTP-om unose se svi izmjereni rezultati.

                        78

                        Ponovljeno ispitivanje WLTP-om

                        –

                        Točka 2.2.b podtočka (b) Priloga I.

                        Navesti za koje je uvjete ispitivanja iz točke 2.2.a podtočaka od (a) do (d) Priloga I. ponovljeno ispitivanje.

               (c)točka 3.1.1.1. mijenja se kako slijedi:

               i.točka (a) briše se;

               ii.u točki (c) podtočka iii. zamjenjuje se sljedećim:

               „iii.
                     ulazne podatke iz točke 2.4.”;

               iii.dodaje se sljedeći podstavak:

               „Sažetak iz točke (c) enkribira se kako bi se osigurala povjerljivost.”;

               (d)točka 3.1.1.2. zamjenjuje se sljedećim:

               „3.1.1.2. Potpuna korelacijska datoteka

               Nakon što je izvorno izvješće s izlaznim podacima korelacijskog alata izdano u skladu s točkom 3.1.1.1., homologacijsko tijelo ili, prema potrebi, ovlaštena tehnička služba učitava sažetak iz točke 3.1.1.1. podtočke (c) na poslužitelj Komisije koji pošiljatelju šalje odgovor (pri čemu se kopija šalje relevantnim službama Komisije) koji sadržava slučajno generiran cijeli broj od 0 do 99 i kontrolni identifikacijski broj sažetka koji nedvojbeno povezuje taj broj s izvornim izvješćem s izlaznim podacima koje je digitalno potpisao poslužitelj Komisije.

               Potpuno izvješće korelacijskog alata izrađuje homologacijsko tijelo ili, prema potrebi, ovlaštena tehnička služba, a ono sadržava izvorno izvješće s izlaznim podacima korelacijskog alata iz točke 3.1.1.1. i odgovor poslužitelja Komisije. Homologacijsko tijelo održava datoteku kao ispitno izvješće u skladu s Prilogom VIII. Direktivi 2007/46/EZ.”

               Članak 2.

               Ova Uredba stupa na snagu dvadesetog dana od dana objave u Službenom listu Europske unije.

               Članak 1. točka 2. podtočke (c) i (d) primjenjuju se od 1. veljače 2019.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu 18.12.2018.

                     Za Komisiju

                     Predsjednik
                     Jean-Claude JUNCKER

                     (1)

                        SL L 145, 31.5.2011., str. 1.

                     (2)

                        Provedbena uredba Komisije (EU) br. 2017/1152 od 2. lipnja 2017. o utvrđivanju metodologije za određivanje korelacijskih parametara nužnih za uzimanje u obzir promjene regulatornog ispitnog postupka u pogledu lakih gospodarskih vozila i o izmjeni Provedbene uredbe (EU) br. 293/2012 (SL L 174, 7.7.2017., str. 644.).

                     (3)

                        Uredba Komisije (EU) 2017/1151 od 1. lipnja 2017. o dopuni Uredbe (EZ) br. 715/2007 Europskog parlamenta i Vijeća o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila, o izmjeni Direktive 2007/46/EZ Europskog parlamenta i Vijeća, Uredbe Komisije (EZ) br. 692/2008 i Uredbe Komisije (EU) br. 1230/2012 te stavljanju izvan snage Uredbe (EZ) br. 692/2008 (SL L 175, 7.7.2017., str. 1.).


title: PROVEDBENA UREDBA KOMISIJE (EU) …/... o izmjeni Provedbene uredbe (EU) 2016/1141 radi ažuriranja popisa invazivnih stranih vrsta koje izazivaju zabrinutost u Uniji

text:
               PROVEDBENA UREDBA KOMISIJE (EU) …/...

               оd 25.7.2019.

               o izmjeni Provedbene uredbe (EU) 2016/1141 radi ažuriranja popisa invazivnih stranih vrsta koje izazivaju zabrinutost u Uniji

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) br. 1143/2014 Europskog parlamenta i Vijeća od 22. listopada 2014. o sprječavanju i upravljanju unošenja i širenja invazivnih stranih vrsta
                  1
               , a posebno njezin članak 4. stavke 1. i 2.,

               budući da:

               (1)Provedbenom uredbom Komisije (EU) 2016/1141
                  2
                utvrđen je popis invazivnih stranih vrsta koje izazivaju zabrinutost u Uniji („Unijin popis”), a taj se popis prema potrebi ažurira u skladu s člankom 4. stavkom 2. Uredbe (EU) br. 1143/2014.

               (2)Komisija je na temelju dostupnih dokaza i procjena rizika provedenih u skladu s člankom 5. stavkom 1. Uredbe (EU) br. 1143/2014 zaključila da su svi kriteriji utvrđeni u članku 4. stavku 3. te uredbe ispunjeni u pogledu sljedećih invazivnih stranih vrsta: Acacia saligna (Labill.) H.L.Wendl. (Acacia cyanophylla Lindl.), Acridotheres tristis Linnaeus, 1766., Ailanthus altissima (Mill.) Swingle, Andropogon virginicus L., Arthurdendyus triangulatus (Dendy, 1894.) Jones & Gerard (1999.), Cardiospermum grandiflorum Sw., Cortaderia jubata (Lemoine ex Carrière) Stapf, Ehrharta calycina Sm., Gymnocoronis spilanthoides (D. Don ex Hook. & Arn.) DC., Humulus scandens (Lour.) Merr., Lepomis gibbosus Linnaeus, 1758., Lespedeza cuneata (Dum. Cours.) G. Don (Lespedeza juncea var. sericea (Thunb.) Lace & Hauech), Lygodium japonicum (Thunb.) Sw., Plotosus lineatus (Thunberg, 1787.), Prosopis juliflora (Sw.) DC., Salvinia molesta D. S. Mitch. (Salvinia adnata Desv.), Triadica sebifera (L.) Small (Sapium sebiferum (L.) Roxb.).

               (3)Komisija je zaključila da su za sve te invazivne strane vrste na odgovarajući način razmotreni svi elementi utvrđeni u članku 4. stavku 6. Uredbe (EU) br. 1143/2014.

               (4)Od donošenja Provedbene uredbe (EU) 2016/1141 izmijenjeni su znanstveni nazivi nekih vrsta na Unijinu popisu.  Provedbenu uredbu (EU) 2016/1141 trebalo bi stoga na odgovarajući način izmijeniti.

               (5)Od donošenja Provedbene uredbe (EU) 2016/1141 ažurirane su oznake KN iz Uredbe Vijeća (EEZ) br. 2658/87
                  3
               . Provedbenu uredbu (EU) 2016/1141 trebalo bi stoga na odgovarajući način izmijeniti.

               (6)Mjere predviđene ovom Uredbom u skladu su s mišljenjem Odbora za invazivne strane vrste,

               DONIJELA JE OVU UREDBU:

               Članak 1.

               Prilog Provedbenoj uredbi (EU) 2016/1141 mijenja se u skladu s Prilogom ovoj Uredbi.

               Članak 2.

               Ova Uredba stupa na snagu dvadesetog dana od dana objave u Službenom listu Europske unije.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu 25.7.2019.

                     Za Komisiju

                     Predsjednik
                     Jean-Claude JUNCKER

                     (1)

                        SL L 317, 4.11.2014., str. 35.

                     (2)

                        Provedbena uredba Komisije (EU) 2016/1141 od 13. srpnja 2016. o donošenju popisa invazivnih stranih vrsta koje izazivaju zabrinutost u Uniji u skladu s Uredbom (EU) br. 1143/2014 Europskog parlamenta i Vijeća (SL L 189, 14.7.2016., str. 4.).

                     (3)

                        Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).

    ---documentbreak---

               PRILOG

               Prilog Provedbenoj uredbi (EU) 2016/1141 mijenja se kako slijedi:

               (1)U tablicu popisa invazivnih stranih vrsta koje izazivaju zabrinutost u Uniji abecednim se redom dodaju sljedeće vrste:

                        Vrsta

                        i.

                        Oznake KN za žive jedinke

                        ii.

                        Oznake KN za dijelove koji se mogu razmnožavati

                        iii.

                        Kategorije povezane robe

                        iv.

                        „Acacia saligna (Labill.) H.L.Wendl. (Acacia cyanophylla Lindl.)

                        ex 0602 90 47

                        ex 1209 99 99 (sjeme)

                        Acridotheres tristis Linnaeus, 1766.

                        ex 0106 39 80

                        ex 0407 19 90 (oplođena jaja za liježenje)

                        Ailanthus altissima (Mill.) Swingle

                        ex 0602 90 48

                        ex 1209 99 99 (sjeme)

                        Andropogon virginicus L.

                        ex 0602 90 50

                        ex 1209 99 99 (sjeme)

                        (13)

                        Arthurdendyus triangulatus (Dendy, 1894.) Jones & Gerard (1999.)

                        ex 0106 90 00

                        —

                        (5)

                        Cardiospermum grandiflorum Sw.

                        ex 0602 90 50

                        ex 1209 99 99 (sjeme)

                        Cortaderia jubata (Lemoine ex Carrière) Stapf

                        ex 0602 90 50

                        ex 1209 99 99 (sjeme)

                        Ehrharta calycina Sm.

                        ex 0602 90 50

                        ex 1209 99 99 (sjeme)

                        (13)

                        Gymnocoronis spilanthoides (D. Don ex Hook. & Arn.) DC.

                        ex 0602 90 50

                        ex 1209 99 99 (sjeme)

                        Humulus scandens (Lour.) Merr.

                        ex 0602 90 50

                        ex 1209 99 99 (sjeme)

                        Lepomis gibbosus Linnaeus, 1758.

                        ex 0301 99 17

                        ex 0511 91 90 (oplođena ikra za valenje)

                        (1), (2), (3), (4)

                        Lespedeza cuneata (Dum. Cours.) G. Don (Lespedeza juncea var. sericea (Thunb.) Lace & Hauech)

                        ex 0602 90 50

                        ex 1209 99 99 (sjeme)

                        (13)

                        Lygodium japonicum (Thunb.) Sw.

                        ex 0602 90 50

                        ex 1209 99 99 (sjeme)

                        (5)

                        Plotosus lineatus (Thunberg, 1787.)

                        ex 0301 19 00; ex 0301 99 85

                        ex 0511 91 90 (oplođena ikra za valenje)

                        Prosopis juliflora (Sw.) DC.

                        ex 0602 90 47

                        ex 1209 99 99 (sjeme)

                        Salvinia molesta D. S. Mitch. (Salvinia adnata Desv.)

                        ex 0602 90 50

                        —

                        Triadica sebifera (L.) Small (Sapium sebiferum (L.) Roxb.)

                        ex 0602 90 48

                        ex 1209 99 99 (sjeme)”

               (2)U tablici koja sadržava popis invazivnih stranih vrsta koje izazivaju zabrinutost u Uniji navod „Orconectes limosus Rafinesque, 1817.” zamjenjuje se navodom „Orconectes limosus Rafinesque, 1817. (Faxonius limosus Rafinesque, 1817.)”.

               (3)U tablici koja sadržava popis invazivnih stranih vrsta koje izazivaju zabrinutost u Uniji navod „Orconectes virilis Hagen, 1870.” zamjenjuje se navodom „Orconectes virilis Hagen, 1870. (Faxonius virilis Hagen, 1870)”.

               (4)U tablici koja sadržava popis invazivnih stranih vrsta koje izazivaju zabrinutost u Uniji navod „Procambarus fallax (Hagen, 1870.) f. virginalis” zamjenjuje se navodom „Procambarus fallax (Hagen, 1870.) f. virginalis (Procambarus virginalis Lyko, 2017.)”.

               (5)U tablici koja sadržava popis invazivnih stranih vrsta koje izazivaju zabrinutost u Uniji oznaka KN za dijelove koji se mogu razmnožavati za Eichhornia crassipes (Martius) Solms mijenja se i umjesto „ex 1209 30 00” glasi „ex 1209 99 99”.

               (6)U napomenama uz tablicu za stupac iv. u točki 2. tekst „0301 93 00: riba iz porodice šarana (Cyprinus carpio, Carassius carassius, Ctenopharyngodon idellus, Hypophthalmichthys spp., Cirrhinus spp., Mylopharyngodon piceus)” zamjenjuje se tekstom „0301 93 00: riba iz porodice šarana (Cyprinus spp., Carassius spp., Ctenopharyngodon idellus, Hypophthalmichthys spp., Cirrhinus spp., Mylopharyngodon piceus), Catla catla, Labeo spp., Osteochilus hasselti, Leptobarbus hoeveni, Megalobrama spp.)”.

               (7)U napomenama uz tablicu za stupac iv. u točki 6. tekst „1211 90 86: ostalo bilje i dijelovi bilja (uključujući sjeme i plodove), vrsta koje se rabi prvenstveno u parfumeriji, u farmaciji ili za insekticidne, fungicidne ili slične svrhe, svježi ili osušeni, neovisno jesu li rezani, drobljeni, u prahu ili ne” zamjenjuje se tekstom „ex 1211 90 86: svježe sjeme koje nije ni rezano ni drobljeno ni u prahu”.

               (8)U napomenama uz tablicu za stupac iv. dodaje se sljedeća točka:
                  „13. ex 1213: sijeno”.


title: Provedbena Uredba Komisije (EU) 2019/1746 оd 1. listopada 2019. o izmjeni Provedbene uredbe (EU) 2017/1185 o utvrđivanju pravila za primjenu uredbi (EU) br. 1307/2013 i (EU) br. 1308/2013 Europskog parlamenta i Vijeća u pogledu dostavljanja informacija i dokumenata Komisiji (Tekst značajan za EGP)

text:
                  22.10.2019

                  HR

                  Službeni list Europske unije

                  L 268/6

         PROVEDBENA UREDBA KOMISIJE (EU) 2019/1746
         оd 1. listopada 2019.
         o izmjeni Provedbene uredbe (EU) 2017/1185 o utvrđivanju pravila za primjenu uredbi (EU) br. 1307/2013 i (EU) br. 1308/2013 Europskog parlamenta i Vijeća u pogledu dostavljanja informacija i dokumenata Komisiji
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 223. stavak 3.,
         budući da:

                     (1)

                     Provedbenom uredbom Komisije (EU) 2017/1185 (2) utvrđuju se pravila za primjenu uredbi (EU) br. 1307/2013 i (EU) br. 1308/2013 u pogledu obveza država članica da Komisiji dostavljaju relevantne informacije i dokumente.

                     (2)

                     Rezolucijom od 7. lipnja 2016. o nepoštenim trgovačkim praksama u lancu opskrbe hranom (3) Europski parlament pozvao je sve dionike u upravljanju lancem opskrbe hranom na povećanje transparentnosti u cjelokupnom lancu, povećanje transparentnosti i pružanja informacija unutar tog lanca te na jačanje tijela i instrumenata za pružanje informacija o tržištu kako bi se poljoprivrednicima i organizacijama proizvođača pružali točni i pravovremeni tržišni podaci.

                     (3)

                     Vijeće je u svojim zaključcima od 12. prosinca 2016. o jačanju položaja poljoprivrednika u lancu opskrbe hranom i suzbijanju nepoštenih trgovačkih praksi pozvalo Komisiju da riješi problem manjka transparentnosti i asimetričnosti informacija u lancu opskrbe hranom.

                     (4)

                     Nakon što je u travnju 2019. donesena Direktiva (EU) 2019/633 Europskog parlamenta i Vijeća (4), Europski parlament, Vijeće i Komisija objavili su 22. ožujka 2019. zajedničku izjavu (5) kojom se Komisiju poziva/potiče da poveća transparentnost poljoprivrednih i prehrambenih tržišta na razini Unije, među ostalim boljim prikupljanjem statističkih podataka potrebnih za analizu mehanizama određivanja cijena uzduž lanca opskrbe poljoprivrednim i prehrambenim proizvodima kako bi se gospodarskim subjektima i javnim tijelima olakšalo donošenje informiranih odluka te kako bi gospodarski subjekti bolje razumjeli kretanja na tržištu.

                     (5)

                     Nadalje, Komisija je u siječnju 2016. osnovala Radnu skupinu za tržišta poljoprivrednih proizvoda, odnosno neovisnu stručnu skupinu, kako bi dala preporuke o poboljšanju položaja proizvođača u lancu opskrbe poljoprivrednim i prehrambenim proizvodima. U tu je svrhu preporučila povećanje transparentnosti tržišta kako bi se promicali učinkoviti uvjeti tržišnog natjecanja uzduž lanca uvođenjem ili poboljšanjem postojećeg izvješćivanja o cijenama, posebno u sektorima mesa, voća i povrća te mliječnih proizvoda. Preporučila je i objavljivanje prikupljenih podataka na propisno agregirani način.

                     (6)

                     U 2017. provedeno je otvoreno javno savjetovanje, a u 2018. državama članicama, dionicima i potrošačima poslani su posebni upitnici. U 2018. i 2019. organizirano je nekoliko namjenskih radionica i konferencija s dionicima te sastanaka stručnih skupina država članica i skupina za građanski dijalog o transparentnosti tržišta.

                     (7)

                     Države članice već su obvezne na temelju Provedbene uredbe (EU) 2017/1185 dostavljati informacije o cijenama, proizvodnji i tržištu, ali samo u odnosu na proizvodne cijene.

                     (8)

                     Stoga, iako s jedne strane Unija trenutačno pruža relativno visoku razinu javnih informacija o proizvođačkim i potrošačkim cijenama koje proizlaze iz statističkih ureda država članica, s druge je strane javnosti dostupno vrlo malo informacija o cijenama uzduž lanca opskrbe poljoprivrednim i prehrambenim proizvodima. Proširenim izvješćivanjem o cijenama trebalo bi ukloniti te nedostatke u pogledu informacija, posebno u slučaju složenih sektorskih lanaca opskrbe hranom. Praćenje prijenosa cijena uzduž lanca s pomoću proširenog prikupljanja i objavljivanja podataka trebalo bi sudionicima na tržištu omogućiti bolje razumijevanje funkcioniranja lanca opskrbe, čime bi se poboljšalo njegovo cjelokupno funkcioniranje i gospodarska učinkovitost, posebno za slabije gospodarske subjekte koji nemaju izravan pristup privatnim informacijama o cijenama.

                     (9)

                     Cijene o kojima se trenutačno izvješćuje jesu proizvodne prodajne cijene gospodarskih subjekata u prvoj fazi lanca opskrbe poljoprivrednim i prehrambenim proizvodima. Za praćenje prijenosa cijena uzduž lanca bit će potrebno prikupljati podatke o cijenama od različitih gospodarskih subjekata uzduž lanca (na primjer od trgovaca na veliko, trgovaca, prehrambene industrije i trgovaca na malo), posebno kada je riječ o lancima opskrbe s vrlo različitim fazama i proizvodima.

                     (10)

                     Izvješćivanje isključivo o reprezentativnim cijenama (kao što su cijene s glavnih tržišta i cijene značajnih gospodarskih subjekata) trebalo bi državama članicama omogućiti uvođenje troškovno učinkovitog pristupa izvješćivanju te doprinijeti smanjenju administrativnog opterećenja za mala i srednja poduzeća na najmanju moguću razinu. U skladu s trenutačnom praksom države članice trebale bi opisati metodologiju za određivanje reprezentativnih cijena. Trebale bi težiti i usklađivanju svojih metodologija kako bi se osigurala najbolja moguća usporedivost podataka među državama članicama.

                     (11)

                     Kako bi mogla ponuditi vremenski i troškovno učinkovit mehanizam izvješćivanja, Komisija bi postojeći informacijski sustav trebala staviti na raspolaganje gospodarskim subjektima kako bi oni pod nadzorom država članica mogli izravno obavješćivati Komisiju. Ako države članice tu obvezu dostavljanja informacija prenesu na gospodarske subjekte, o tome bi trebale obavijestiti Komisiju.

                     (12)

                     Komisija bi trebala organizirati redovite sastanke s državama članicama i dionicima kako bi se razmijenile najbolje prakse, razvile sinergije i pridonijelo zajedničkom razumijevanju dinamike tržišta u lancu opskrbe poljoprivrednim i prehrambenim proizvodima. Osim toga, trebala bi državama članicama i dionicima pružiti informacije o primjeni ove Uredbe.

                     (13)

                     Provedbenu uredbu (EU) 2017/1185 trebalo bi stoga na odgovarajući način izmijeniti.

                     (14)

                     Primjereno je predvidjeti datum početka primjene ove Uredbe kojim bi se državama članicama omogućila prilagodba novim obvezama izvješćivanja.

                     (15)

                     Odbor za zajedničku organizaciju poljoprivrednih tržišta nije dao mišljenje u roku koji je odredio njegov predsjednik,

               DONIJELA JE OVU UREDBU:

            Članak 1.
            Izmjene Provedbene uredbe (EU) 2017/1185
            Provedbena uredba (EU) 2017/1185 mijenja se kako slijedi:

                        1.

                        u članku 1. stavku 1. dodaje se sljedeći podstavak:
                        „U slučaju obavijesti u skladu s Uredbom (EU) br. 1308/2013 i aktima donesenima na temelju te uredbe, sustav temeljen na informacijskoj tehnologiji iz prvog podstavka ovog stavka također je dostupan, prema potrebi, gospodarskim subjektima i trećim zemljama.”;

                        2.

                        članak 5. zamjenjuje se sljedećim:

                           „Članak 5.
                           Standardno obavješćivanje
                           Osim ako je drukčije predviđeno aktima navedenima u članku 1., ako države članice i, prema potrebi, treće zemlje ili gospodarski subjekti Komisiji nisu dostavili potrebne informacije ili dokumente do isteka roka („nije dostavljeno”), smatra se da su dostavile sljedeće:

                                       (a)

                                       u slučaju kvantitativnih informacija, informacije vrijednosti nula;

                                       (b)

                                       u slučaju kvalitativnih informacija, stanje „ništa za izvijestiti”.”;

                        3.

                        naslov poglavlja II. zamjenjuje se sljedećim:
                        „DOSTAVA INFORMACIJA O CIJENAMA, PROIZVODNJI I TRŽIŠTU TE INFORMACIJA KOJE SE ZAHTIJEVAJU NA TEMELJU MEĐUNARODNIH SPORAZUMA I NJIHOVO USKLAĐIVANJE”;

                        4.

                        u članku 7. stavak 2. zamjenjuje se sljedećim:

                           „2.   Države članice i, prema potrebi, treće zemlje i gospodarski subjekti Komisiju obavješćuju o svim važnim novim informacijama koje bi mogle znatno izmijeniti već dostavljene informacije.”;

                        5.

                        članak 8. zamjenjuje se sljedećim:

                           „Članak 8.
                           Dodatne informacije
                           Države članice i, prema potrebi, treće zemlje i gospodarski subjekti Komisiji mogu dostaviti dodatne informacije osim onih koje se zahtijevaju u prilozima I., II. i III. s pomoću informacijskog sustava iz članka 1. ako predmetne države članice i, prema potrebi, treće zemlje i gospodarski subjekti takve informacije smatraju relevantnima. Te se informacije dostavljaju s pomoću obrasca koji Komisija stavlja na raspolaganje u informacijskom sustavu.”;

                        6.

                        članak 9. mijenja se kako slijedi:

                                    (a)

                                    naslov članka 9. zamjenjuje se sljedećim:
                                    „Definiranje cijena i količine”;

                                    (b)

                                    stavak 1. zamjenjuje se sljedećim:

                                       „1.   Za sve obavijesti o cijeni i količini koje se zahtijevaju ovim odjeljkom države članice dostavljaju informacije o izvoru i metodologiji upotrijebljenoj za utvrđivanje dostavljenih informacija. Te obavijesti uključuju informacije o reprezentativnim tržištima koja utvrđuju države članice i povezanim koeficijentima ponderiranja.”;

                                    (c)

                                    umeće se sljedeći stavak 1.a:

                                       „1.a   Za sve obavijesti o cijeni i količini koje se zahtijevaju ovim odjeljkom države članice mogu gospodarskim subjektima delegirati izravno prenošenje cijena i količina u informacijski sustav Komisije iz članka 1. Države članice Komisiju obavješćuju o identitetu gospodarskih subjekata kojima je takva obveza delegirana.”;

                        7.

                        članci 10., 11. i 12. zamjenjuju se sljedećim:

                           „Članak 10.
                           Izvješćivanje o cijenama u službenoj valuti
                           Ako nije drukčije određeno u prilozima I., II. i III., države članice i, prema potrebi, gospodarski subjekti dostavljaju informacije o cijenama u svojoj službenoj valuti, bez PDV-a.

                           Članak 11.
                           Tjedne informacije o cijenama
                           Ako nije drukčije određeno u Prilogu I., države članice i, prema potrebi, gospodarski subjekti Komisiji tjedno dostavljaju informacije o cijenama navedene u tom prilogu najkasnije do 12:00 (po briselskom vremenu) svake srijede za prethodni tjedan.

                           Članak 12.
                           Informacije o cijenama, proizvodnji i tržištu koje nisu na tjednoj osnovi
                           Države članice i, prema potrebi, gospodarski subjekti u propisanom roku Komisiji dostavljaju sljedeće:

                                       (a)

                                       informacije o cijenama koje nisu na tjednoj osnovi navedene u Prilogu II.;

                                       (b)

                                       informacije o proizvodnji i tržištu navedene u Prilogu III.”;

                        8.

                        Prilozi I., II. i III. zamjenjuju se tekstom navedenim u Prilogu ovoj Uredbi.

            Članak 2.
            Stupanje na snagu i primjena
            Ova Uredba stupa na snagu sedmog dana od dana objave u Službenom listu Europske unije.
            Primjenjuje se od 1. siječnja 2021.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 1. listopada 2019.

                  Za Komisiju

                  Predsjednik

               Jean-Claude JUNCKER

            (1)  SL L 347, 20.12.2013., str. 671.

            (2)  Provedbena uredba Komisije (EU) 2017/1185 оd 20. travnja 2017. o utvrđivanju pravila za primjenu uredbi (EU) br. 1307/2013 i (EU) br. 1308/2013 Europskog parlamenta i Vijeća u pogledu dostavljanja informacija i dokumenata Komisiji te o izmjeni i stavljanju izvan snage nekoliko uredbi Komisije (SL L 171, 4.7.2017., str. 113.).

            (3)  SL C 86, 6.3.2018., str. 49.

            (4)  Direktiva (EU) 2019/633 Europskog parlamenta i Vijeća od 17. travnja 2019. o nepoštenim trgovačkim praksama u odnosima među poduzećima u lancu opskrbe poljoprivrednim i prehrambenim proizvodima (SL L 111, 25.4.2019., str. 59.).

            (5)  ST 7607 2019 ADD 1 REV 1, 22.3.2019., str. 1.

            PRILOG I.

               Zahtjevi u pogledu tjednih informacija o cijenama iz članka 11.

            Ako nije drukčije određeno, predmetne države članice one su koje proizvode ili upotrebljavaju više od 2 % ukupne odgovarajuće proizvodnje ili uporabe u Uniji.
            1.   Žitarice

               Sadržaj obavijesti: reprezentativne tržišne cijene za sve žitarice i značajke žitarica koje se smatraju relevantnima za tržište Unije, izražene za tonu proizvoda.

               Predmetne države članice: sve države članice.

               Ostalo: cijene se odnose, ako je primjenjivo, na kvalitativne značajke, mjesto kotacije i fazu trženja za svaki proizvod.
            2.   Riža

               Sadržaj obavijesti: reprezentativne tržišne cijene za sve sorte riže koje se smatraju relevantnima za tržište Unije, izražene za tonu proizvoda.

               Predmetne države članice: države članice koje proizvode rižu i države članice s mlinskom industrijom.

               Ostalo: cijene se odnose, ako je primjenjivo, na stupanj prerade, mjesto kotacije i fazu trženja za svaki proizvod.
            3.   Sjeme uljarica

               Sadržaj obavijesti: reprezentativne cijene za sjemenke uljane repice, sjemenke suncokreta, soju, brašno uljane repice, sačmu od sjemenki suncokreta, sojino brašno, sirovo ulje repice, sirovo suncokretovo ulje i sirovo sojino ulje.

               Predmetne države članice: države članice s površinom zasađenom odgovarajućim usjevima od najmanje 10 000 hektara godišnje. Kada je riječ o obavijestima o cijeni brašna i ulja, države članice koje prerađuju više od 200 000 tona predmetne uljarice.
            4.   Maslinovo ulje

               Sadržaj obavijesti: prosječne cijene zabilježene na glavnim reprezentativnim tržištima i ponderirane nacionalne prosječne cijene za kategorije maslinova ulja navedene u dijelu VIII. Priloga VII. Uredbi (EU) br. 1308/2013, izražene za 100 kg proizvoda.

               Predmetne države članice: države članice koje proizvedu više od 20 000 t maslinova ulja u godišnjem razdoblju od 1. listopada do 30. rujna.

               Ostalo: cijene se odnose na nepakirano maslinovo ulje, franko uljara za djevičansko maslinovo ulje i franko tvornica za druge kategorije. Reprezentativna tržišta obuhvaćaju najmanje 70 % nacionalne proizvodnje predmetnog proizvoda.

                  Kupovne cijene

               Sadržaj obavijesti: reprezentativne maloprodajne kupovne cijene za kategorije djevičanskog maslinova ulja i ekstra djevičanskog maslinova ulja iz dijela VIII. Priloga VII. Uredbi (EU) br. 1308/2013, izražena za 100 kg proizvoda.

               Ostalo: reprezentativne cijene odnose se na prerađeno djevičansko maslinovo ulje i ekstra djevičansko maslinovo ulje u spremnicima koji su spremni za prodaju krajnjim potrošačima i obuhvaćaju najmanje trećinu nacionalne kupnje predmetnog proizvoda.
            5.   Voće i povrće, banane

            (a)
                  Cijene proizvoda namijenjenih za tržište svježih proizvoda

               Sadržaj obavijesti: reprezentativne cijene za vrste i sorte rajčica, jabuka, naranči, bresaka i nektarina koje su navedene u Prilogu VI. Delegiranoj uredbi Komisije (EU) 2017/891 (1), izražene za 100 kg neto mase proizvoda.

               Predmetne države članice: države članice navedene u Prilogu VI. Delegiranoj uredbi (EU) 2017/891.

               Ostalo: cijene se odnose na cijene franko mjesta pakiranja, sortirano, upakirano i, ako je moguće, na paletama.
            (b)
                  Cijene banana

               Sadržaj obavijesti: veleprodajne cijene žutih banana obuhvaćenih oznakom KN 0803 90 10, izražene za 100 kg proizvoda.

               Predmetne države članice: sve države članice koje stavljaju na tržište više od 50 000 tona žutih banana u kalendarskoj godini.

               Ostalo: obavješćuje se o cijenama po skupinama zemalja podrijetla.
            (c)
                  Otkupne cijene

               Sadržaj obavijesti: reprezentativne cijene rajčica, jabuka, naranči, bresaka i nektarina te banana namijenjenih za tržište svježih proizvoda. Sve su cijene izražene za 100 kg proizvoda.

               Ostalo: cijene su otkupne cijene ubranih proizvoda.
            (d)
                  Kupovne cijene

               Sadržaj obavijesti: reprezentativne maloprodajne kupovne cijene rajčica, jabuka, naranči, bresaka i nektarina, izražene za 100 kg proizvoda.
            6.   Meso

               Sadržaj obavijesti: cijene goveđih, svinjskih i ovčjih trupova i komada mesa te određenih živih goveda, teladi i prasadi u skladu s Uredbom (EU) br. 1308/2013 i trupova u skladu s razvrstavanjem goveđih, svinjskih i ovčjih trupova, izražene za 100 kg proizvoda.

               Predmetne države članice: za trupove i žive životinje, sve države članice. Za komade mesa, države članice čija nacionalna proizvodnja čini najmanje 2 % proizvodnje Unije.

               Ostalo: ako prema mišljenju nadležnog tijela predmetne države članice nema dovoljno trupova ili živih životinja za obavješćivanje, predmetna država članica može odlučiti da u tom razdoblju obustavi bilježenje cijena takvih trupova ili živih životinja te o razlogu svoje odluke obavješćuje Komisiju. Kad je riječ o komadima mesa, predmetne države članice izvješćuju o cijenama goveđe stražnje četvrtine, goveđe prednje četvrtine, goveđeg mljevenog mesa, svinjskih slabina, svinjskog trbuha, svinjske plećke, svinjskog mljevenog mesa i svinjske šunke.

                  Kupovne cijene

               Sadržaj obavijesti: reprezentativne maloprodajne kupovne cijene i reprezentativne kupovne cijene drugih subjekata u poslovanju s hranom za svinjsko i goveđe mljeveno meso, izražene za 100 kg proizvoda.
            7.   Mlijeko i mliječni proizvodi

               Sadržaj obavijesti: cijene sirutke u prahu, obranog mlijeka u prahu, punomasnog mlijeka u prahu, maslaca, vrhnja, konzumnog mlijeka i industrijskog sira, izražene za 100 kg proizvoda.

               Predmetne države članice: države članice čija nacionalna proizvodnja čini najmanje 2 % proizvodnje Unije; ili, u slučaju industrijskog sira, ako ta vrsta sira čini najmanje 4 % ukupne nacionalne proizvodnje sira.

               Ostalo: obavješćuje se o cijenama proizvoda kupljenih od proizvođača, isključujući druge troškove (prijevoz, utovar, rukovanje, skladištenje, palete, osiguranje itd.) na temelju ugovora sklopljenih za isporuke u roku od tri mjeseca.

                  Kupovne cijene

               Sadržaj obavijesti: reprezentativne maloprodajne kupovne cijene i reprezentativne kupovne cijene drugih subjekata u poslovanju s hranom za maslac i relevantne sireve, izražene za 100 kg proizvoda.
            8.   Jaja

               Sadržaj obavijesti: veleprodajne cijene za jaja klase A po metodi uzgoja (prosjek kategorija L i M), izražene za 100 kg proizvoda.

               Predmetne države članice: sve države članice.

               Ostalo: obavješćuje se o cijenama franko mjesta pakiranja.
            9.   Meso peradi

               Sadržaj obavijesti: prosječna veleprodajna cijena za cijele piliće klase A („65 % pilići”) i pileće komade (filet od prsa, pileće noge), izražena za 100 kg proizvoda.

               Predmetne države članice: sve države članice.

               Ostalo: obavješćuje se o cijenama za proizvode u klaonicama ili onima zabilježenima na reprezentativnim tržištima.

                  Kupovne cijene

               Sadržaj obavijesti: reprezentativne maloprodajne kupovne cijene i reprezentativne kupovne cijene drugih subjekata u poslovanju s hranom za cijele piliće klase A i pileće filete od prsa, izražene za 100 kg proizvoda.
            10.   Ostalo

               Sadržaj obavijesti: cijena mlijeka u prahu s biljnim mastima izražena za 100 kg proizvoda.

               Ostalo: obavješćuje se o cijenama proizvoda kupljenih od proizvođača, isključujući druge troškove (prijevoz, utovar, rukovanje, skladištenje, palete, osiguranje itd.) na temelju ugovora sklopljenih za isporuke u roku od tri mjeseca.

               (1)  Delegirana uredba Komisije (EU) 2017/891 оd 13. ožujka 2017. o dopuni Uredbe (EU) br. 1308/2013 Europskog parlamenta i Vijeća u pogledu sektora voća i povrća te prerađevina voća i povrća i o dopuni Uredbe (EU) br. 1306/2013 Europskog parlamenta i Vijeća u pogledu novčanih kazni koje će se primjenjivati u tim sektorima i o izmjeni Provedbene uredbe Komisije (EU) br. 543/2011 (SL L 138, 25.5.2017., str. 4.).

            PRILOG II.

               Zahtjevi u pogledu informacija o cijenama koje nisu na tjednoj osnovi iz članka 12. točke (a)

            Ako nije drukčije određeno, predmetne države članice one su koje proizvode ili upotrebljavaju više od 2 % ukupne odgovarajuće proizvodnje ili uporabe u Uniji, osim za proizvode iz ekološkog uzgoja, za koje je prag 4 % proizvodnje.
            1.   Žitarice

            (a)   Cijene žitarica iz ekološkog uzgoja

               Sadržaj obavijesti: reprezentativne tržišne cijene za običnu pšenicu iz ekološkog uzgoja, tvrdu (durum) pšenicu i raž, izražene za tonu proizvoda.

               Razdoblje za dostavljanje obavijesti: do 25. dana svakog mjeseca za prethodni mjesec.
            (b)   Cijene pšeničnog brašna

               Sadržaj obavijesti: reprezentativne prodajne cijene mlinske industrije za pšenično brašno, izražene za tonu proizvoda.

               Razdoblje za dostavljanje obavijesti: do 25. dana svakog mjeseca za prethodni mjesec.
            (c)   Kupovne cijene pšeničnog brašna

               Sadržaj obavijesti: reprezentativne maloprodajne kupovne cijene i reprezentativne kupovne cijene drugih subjekata u poslovanju s hranom za pšenično brašno, izražene za tonu proizvoda.

               Razdoblje za dostavljanje obavijesti: do 25. dana svakog mjeseca za prethodni mjesec.
            2.   Uljarice i proteinski usjevi

               Sadržaj obavijesti: reprezentativne tržišne cijene za svaki od proteinskih usjeva koji se smatraju relevantnima za tržište Unije te za soju i sojino brašno iz ekološkog uzgoja i genetski nemodificirano sojino brašno, izražene za tonu proizvoda.

               Predmetne države članice: za proteinske usjeve, države članice s površinom zasađenom odgovarajućim usjevima od najmanje 10 000 hektara godišnje.

               Razdoblje za dostavljanje obavijesti: do 25. dana svakog mjeseca za prethodni mjesec.
            3.   Šećer

               Sadržaj obavijesti:

                        (a)

                        ponderirani prosjeci sljedećih cijena šećera, izraženi za tonu šećera, te ukupne odgovarajuće količine i ponderirana standardna odstupanja:

                                    i.

                                    za prethodni mjesec prodajna cijena;

                                    ii.

                                    za prethodni mjesec prodajna cijena na računima koji se odnose na kratkoročne ugovore. Komisija te cijene objavljuje najranije dva mjeseca nakon završetka razdoblja za dostavljanje obavijesti utvrđenog u nastavku.

                        (b)

                        ponderirana prosječna cijena šećerne repe tijekom prethodne tržišne godine, izražena za tonu repe, te ukupne odgovarajuće količine.

               Predmetne države članice

                        (a)

                        za cijene šećera, sve države članice u kojima se proizvodi više od 10 000 tona šećera od šećerne repe ili sirovog šećera;

                        (b)

                        za cijene šećerne repe, države članice s površinom koja je zasađena šećernom repom većom od 1 000 ha u predmetnoj tržišnoj godini.

               Razdoblje za dostavljanje obavijesti:

                        (a)

                        za cijene šećera do 25. dana svakog mjeseca;

                        (b)

                        za cijene šećerne repe do 30. lipnja svake godine.

               Ostalo: cijene se utvrđuju u skladu s metodologijom koju je objavila Komisija i odnose se na:

                        (a)

                        cijene franko tvornica za bijeli šećer u rasutom stanju za šećer standardne kvalitete kako je definirana u točki B podtočki II. Priloga III. Uredbi (EU) br. 1308/2013, prikupljene od poduzeća za proizvodnju šećera i rafinerija;

                        (b)

                        cijenu šećerne repe za šećernu repu standardne kvalitete koja sadržava 16 % šećera, koju proizvođačima plaćaju poduzeća za proizvodnju šećera. Šećerna repa odnosi se na istu tržišnu godinu kao šećer koji je iz nje dobiven.

                  Kupovne cijene

               Sadržaj obavijesti: reprezentativne kupovne cijene trgovaca na malo, prehrambene i neprehrambene industrije (osim biogoriva) za šećer i melasu, izražene za tonu proizvoda.

               Razdoblje za dostavljanje obavijesti:
            do 25. dana svakog mjeseca.

               Ostalo: reprezentativne cijene utvrđuju se u skladu s metodologijom koju je objavila Komisija.
            4.   Lanena vlakna

               Sadržaj obavijesti: prosječne cijene franko tvornica za prethodni mjesec zabilježene na glavnim reprezentativnim tržištima za duga lanena vlakna, izražene za tonu proizvoda.

               Predmetne države članice: sve države članice u kojima se proizvode duga lanena vlakna na površini većoj od 1 000 ha zasađenoj lanenim vlaknima.

               Razdoblje za dostavljanje obavijesti: do 25. dana svakog mjeseca za prethodni mjesec.
            5.   Maslinovo ulje i stolne masline

               Sadržaj obavijesti:

                        —

                        reprezentativne tržišne cijene za ekološko maslinovo ulje za kategorije djevičanskog maslinova ulja i ekstra djevičanskog maslinova ulja iz dijela VIII. Priloga VII. Uredbi (EU) br. 1308/2013, izražene za 100 kg proizvoda;

                        —

                        reprezentativne cijene sirovih maslina za stolne masline, izražene za 100 kg proizvoda.

               Predmetne države članice:

                        —

                        za ekološko maslinovo ulje, države članice koje proizvedu više od 5 000 tona ekološkog maslinova ulja (kategorije djevičanskog maslinova ulja i ekstra djevičanskog maslinova ulja) u godišnjem razdoblju od 1. listopada do 30. rujna;

                        —

                        za stolne masline, države članice koje proizvedu više od 5 000 tona stolnih maslina u godišnjem razdoblju od 1. rujna do 31. kolovoza.

               Razdoblje za dostavljanje obavijesti:

                        —

                        za ekološko maslinovo ulje, do 25. dana svakog mjeseca za prethodni mjesec;

                        —

                        za stolne masline, do 15. siječnja svake godine za berbu iz prethodne kalendarske godine (1. rujna – 31. prosinca).

               Ostalo: kada je riječ o ekološkom maslinovom ulju, cijene se odnose na nepakirano maslinovo ulje, franko uljara za djevičansko maslinovo ulje i franko tvornica za druge kategorije. Kada je riječ o sirovim maslinama za proizvodnju stolnih maslina, cijene se odnose na masline koje proizvođači isporučuju na prihvatnim točkama prerađivačke industrije.
            6.   Vino

               Sadržaj obavijesti: u pogledu vina navedenih u točki 1. dijela II. Priloga VII. Uredbi (EU) br. 1308/2013:

                        (a)

                        sažetak cijena za prethodni mjesec izraženih za hektolitar vina, uz upućivanje na predmetne količine; ili

                        (b)

                        avno dostupni izvori informacija koji se smatraju vjerodostojnima za bilježenje cijena.

               Predmetne države članice: države članice u kojima je proizvodnja vina tijekom proteklih pet godina u prosjeku iznosila više od 5 % ukupne proizvodnje vina u Uniji.

               Razdoblje za dostavljanje obavijesti: do 15. dana svakog mjeseca za prethodni mjesec.

               Ostalo: cijene se odnose na nepakirani proizvod, franko prostorije proizvođača. Za informacije navedene u točkama (a) i (b) predmetne države članice odabiru osam najreprezentativnijih tržišta za praćenje, uključujući najmanje dva tržišta za vina zaštićene oznake izvornosti ili zaštićene oznake zemljopisnog podrijetla.
            7.   Mlijeko i mliječni proizvodi

            (a)
                  Mlijeko

               Sadržaj obavijesti: cijena sirova mlijeka i sirova mlijeka iz ekološkog uzgoja te procijenjena cijena isporuke sirova mlijeka u tekućem mjesecu, izražena za 100 kg proizvoda za stvarni sadržaj masti i bjelančevina.

               Predmetne države članice: sve države članice.

               Razdoblje za dostavljanje obavijesti: do 25. dana svakog mjeseca za prethodni mjesec.

               Ostalo: cijena je ona koju plaćaju prvi kupci s poslovnim nastanom na državnom području države članice.
            (b)
                  Mliječni proizvodi

               Sadržaj obavijesti: cijene za sireve, osim industrijskih sireva iz točke 7. Priloga I., izražene za 100 kg proizvoda.

               Predmetne države članice: sve države članice za vrste sireva relevantne za nacionalno tržište.

               Razdoblje za dostavljanje obavijesti: do 15. dana svakog mjeseca za prethodni mjesec.

               Ostalo: cijene se odnose na sir kupljen od proizvođača, isključujući druge troškove (prijevoz, utovar, rukovanje, skladištenje, palete, osiguranje itd.) na temelju ugovora sklopljenih za isporuke u roku od tri mjeseca.
            8.   Voće i povrće, banane

            (a)
                  Cijene za svježe voće i povrće iz ekološkog uzgoja

               Sadržaj obavijesti: reprezentativne prodajne cijene rajčica, jabuka, naranči, bresaka i nektarina iz ekološkog uzgoja, izražene za 100 kg neto mase proizvoda.

               Razdoblje za dostavljanje obavijesti: do 25. dana svakog mjeseca za prethodni kalendarski mjesec.
            (b)
                  Cijene zelenih banana

               Sadržaj obavijesti:

                        (a)

                        prosječne prodajne cijene na lokalnim tržištima zelenih banana koje se stavljaju na tržište u regiji proizvodnje, izražene za 100 kg proizvoda i povezane količine;

                        (b)

                        prosječne prodajne cijene zelenih banana koje se stavljaju na tržište izvan regije proizvodnje, izražene za 100 kg proizvoda i povezane količine.

               Razdoblje za dostavljanje obavijesti:

                        —

                        do 15. lipnja svake godine za prethodno razdoblje od 1. siječnja do 30. travnja;

                        —

                        o 15. listopada svake godine za prethodno razdoblje od 1. svibnja do 31. kolovoza;

                        —

                        do 15. veljače svake godine za prethodno razdoblje od 1. rujna do 31. prosinca.

               Predmetne države članice: države članice s regijom proizvodnje, točnije:

                        (a)

                        Kanarski otoci;

                        (b)

                        Guadeloupe;

                        (c)

                        Martinique;

                        (d)

                        Madeira i Azori;

                        (e)

                        Kreta i Lakonija;

                        (f)

                        Cipar.

               Ostalo: cijene zelenih banana koje se stavljaju na tržište u Uniji izvan regije proizvodnje one su iz prve luke iskrcaja (roba koja nije iskrcana).
            (c)
                  Otkupne cijene

               Sadržaj obavijesti: reprezentativne cijene rajčica, jabuka i naranči namijenjenih za preradu. Sve su cijene izražene za 100 kg proizvoda.

               Razdoblje za dostavljanje obavijesti:

                        (a)

                        za rajčice, do 31. siječnja sljedeće godine;

                        (b)

                        za jabuke i naranče, do 25. dana svakog mjeseca za prethodni kalendarski mjesec.

               Ostalo: cijene su otkupne cijene ubranih proizvoda.
            9.   Meso

               Sadržaj obavijesti: reprezentativne prodajne cijene goveđih trupova iz ekološkog uzgoja prema klasifikaciji goveđih trupova kao što je to u slučaju obavijesti predviđene točkom 6. podtočkom (a) Priloga I., izražene za 100 kg proizvoda.

               Razdoblje za dostavljanje obavijesti: do 25. dana svakog mjeseca za prethodni mjesec.
            10.   Perad

               Sadržaj obavijesti: reprezentativne prodajne cijene cijelih pilića klase A iz ekološkog uzgoja („65 % pilići”), izražene za 100 kg proizvoda.

               Razdoblje za dostavljanje obavijesti: do 25. dana svakog mjeseca za prethodni kalendarski mjesec.

            PRILOG III.

               Zahtjevi u pogledu informacija o proizvodnji i tržištu iz članka 12. točke (b)

            1.   Riža

               Sadržaj obavijesti: za sve vrste riže navedene u točkama 2. i 3. dijela I. Priloga II. Uredbi (EU) br. 1308/2013:

                        (a)

                        zasađena površina, poljoprivredni prinos, proizvodnja neoljuštene riže u godini berbe i prinos prerade;

                        (b)

                        domaća potrošnja riže (među ostalim u prerađivačkoj industriji) izražene kao ekvivalent prerađene riže;

                        (c)

                        zalihe riže (izražene kao ekvivalent prerađene riže) koje drže proizvođači i ljuštionice riže 31. kolovoza svake godine, raščlanjene na rižu proizvedenu u Uniji i uvezenu rižu.

               Razdoblje za dostavljanje obavijesti: do 15. siječnja svake godine za prethodnu godinu.

               Predmetne države članice:

                        (a)

                        za proizvodnju neoljuštene riže, sve države članice u kojima se proizvodi riža;

                        (b)

                        za domaću potrošnju, sve države članice;

                        (c)

                        za zalihe riže, sve države članice u kojima se proizvodi riža i države članice s ljuštionicama riže.

                  2.   Šećer

            A.
                  Površine uzgoja šećerne repe

               Sadržaj obavijesti: površine uzgoja šećerne repe za trenutačnu tržišnu godinu i procjena za sljedeću tržišnu godinu.

               Razdoblje za dostavljanje obavijesti: do 31. svibnja svake godine.

               Predmetne države članice: sve države članice s površinom koja je zasađena šećernom repom većom od 1 000 ha u predmetnoj godini.

               Ostalo: ti se podaci izražavaju u hektarima i raščlanjuju po područjima namijenjenima za proizvodnju šećera i onima namijenjenima za proizvodnju bioetanola.
            B.
                  Proizvodnja i uporaba šećera i bioetanola

               Sadržaj obavijesti:

                        (a)

                        proizvodnja: proizvodnja šećera, melasa i bioetanola koju su ostvarila sva poduzeća u prethodnoj tržišnoj godini i, za trenutačnu tržišnu godinu, procjena ukupne proizvodnje šećera u svakoj državi članici i proizvodnje šećera svakog poduzeća;

                        (b)

                        uporaba: šećer koji su poduzeća za proizvodnju šećera i rafinerije prodali u prethodnoj tržišnoj godini, raspodijeljen prema odredištu.

               Razdoblje za dostavljanje obavijesti: do 30. studenoga svake godine za proizvodnju i uporabu u prethodnoj tržišnoj godini te za procjenu ukupne proizvodnje šećera u trenutačnoj tržišnoj godini; i do 31. ožujka svake godine (30. lipnja za francuske departmane Guadeloupe i Martinique) za proizvodnju svakog poduzeća u trenutačnoj tržišnoj godini.

               Predmetne države članice: države članice u kojima se proizvede više od 10 000 tona šećera.

               Ostalo:

                        (a)

                        „proizvodnja šećera” znači ukupna količina, izražena u tonama bijelog šećera, sljedećih proizvoda:

                                    i.

                                    bijelog šećera, bez obzira na razlike u kvaliteti;

                                    ii.

                                    sirovog šećera, na temelju prinosa utvrđenog u skladu s točkom B podtočkom III. Priloga III. Uredbi (EU) br. 1308/2013;

                                    iii.

                                    invertnog šećera, prema masi;

                                    iv.

                                    saharoze ili otopine invertnog šećera čija čistoća iznosi najmanje 70 % i proizvode se od šećerne repe, na temelju sadržaja šećera koji se može ekstrahirati ili na temelju stvarnog prinosa;

                                    v.

                                    saharoze ili otopine invertnog šećera čija čistoća iznosi najmanje 75 % i proizvode se od šećerne trske, na temelju sadržaja šećera;

                        (b)

                        u proizvodnju šećera ne uključuje se bijeli šećer dobiven iz bilo kojeg proizvoda iz točke (a) ili proizveden u okviru unutarnje proizvodnje;

                        (c)

                        šećer ekstrahiran iz repe posijane u određenoj tržišnoj godini pripisuje se sljedećoj tržišnoj godini. No, šećer ekstrahiran iz repe posijane u jesen određene tržišne godine pripisuje se istoj tržišnoj godini u onim državama članicama koje su tako odlučile i o svojoj odluci obavijestile Komisiju do 1. listopada 2017.;

                        (d)

                        podaci za šećer raščlanjuju se po mjesecima i, u pogledu trenutačne tržišne godine, odgovaraju privremenim podacima do veljače i procjenama za preostale mjesece u tržišnoj godini;

                        (e)

                        u proizvodnju bioetanola uključuje se samo bioetanol dobiven iz bilo kojeg proizvoda iz točke (a) i izražava se u hektolitrima;

                        (f)

                        „uporaba šećera” znači ukupne količine izražene u tonama ekvivalenta bijelog šećera koje poduzeća za proizvodnju šećera i rafinerije prodaju trgovcima na malo i korisnicima šećera tijekom tržišne godine. Te se količine dijele na količine prodane u cilju maloprodaje, prehrambenoj industriji i drugim industrijama osim bioetanola.

                  C.
                  Proizvodnja izoglukoze

               Sadržaj obavijesti:

                        (a)

                        količine vlastite proizvodnje izoglukoze koju je isporučio svaki proizvođač tijekom prethodne tržišne godine;

                        (b)

                        količine vlastite proizvodnje izoglukoze koju je isporučio svaki proizvođač tijekom prethodnog mjeseca.

               Razdoblje za dostavljanje obavijesti: do 30. studenoga svake godine za prethodnu tržišnu godinu i do 25. u mjesecu za prethodni mjesec.

               Predmetne države članice: sve države članice u kojima se proizvodi izoglukoza.

               Ostalo:„proizvodnja izoglukoze” znači ukupna količina proizvoda dobivena iz glukoze ili njezinih polimera s masenim sadržajem u suhom stanju od najmanje 41 % fruktoze, izraženo u tonama suhe tvari bez obzira na stvarni sadržaj fruktoze koji prelazi prag od 41 %. Godišnji podaci o proizvodnji raščlanjuju se po mjesecima.
            D.
                  Zalihe šećera i izoglukoze

               Sadržaj obavijesti:

                        (a)

                        količine proizvedenog šećera koje na kraju svakog mjeseca drže poduzeća za proizvodnju šećera i rafinerije;

                        (b)

                        količine proizvedene izoglukoze koje na kraju prethodne tržišne godine drže proizvođači izoglukoze.

               Razdoblje za dostavljanje obavijesti: do kraja svakog mjeseca za predmetni prethodni mjesec u pogledu šećera, a do 30. studenoga u pogledu izoglukoze.

               Predmetne države članice:

                        (a)

                        za šećer, sve države članice u kojima se nalaze proizvođači šećera i rafinerije šećera te u kojima se proizvodi više od 10 000 tona šećera;

                        (b)

                        za izoglukozu, sve države članice u kojima se proizvodi izoglukoza.

               Ostalo: podaci se odnose na proizvode koji su uskladišteni u slobodnom prometu na području Unije te na proizvodnju šećera i izoglukoze kako je definirana u točkama B i C.
            U pogledu šećera:

                        —

                        podaci se odnose na količine u vlasništvu poduzeća ili rafinerije ili one obuhvaćene jamstvom;

                        —

                        u podacima se navodi, za količine uskladištene na kraju srpnja, kolovoza i rujna, količina iz proizvodnje šećera obuhvaćene sljedećom tržišnom godinom;

                        —

                        ako se skladište nalazi u državi članici koja nije ona koja obavješćuje Komisiju, država članica koja obavješćuje izvijestit će predmetnu državu članicu o količinama uskladištenima na njezinu području i o točnim lokacijama skladištenja do kraja mjeseca nakon mjeseca u kojem je obaviještena Komisija.

                  U pogledu izoglukoze, količine se odnose na količine u vlasništvu proizvođača.
            E.
                  Sporazumi unutar sektora

               Sadržaj obavijesti: sadržaj sporazuma unutar sektora između uzgajivača i poduzeća te klauzule o podjeli zajedničke vrijednosti. Relevantni elementi o kojima se obavješćuje utvrđuju se u skladu s metodologijom koju je objavila Komisija.

               Razdoblje za dostavljanje obavijesti: do kraja svake tržišne godine za tu tržišnu godinu.

               Predmetne države članice: sve države članice u kojima se nalaze proizvođači šećera te u kojima se proizvodi više od 10 000 tona šećera;
            3.   Bilje za proizvodnju vlakana

               Sadržaj obavijesti:

                        (a)

                        površina zasađena lanenim vlaknima za prethodnu tržišnu godinu i procjena za trenutačnu tržišnu godinu, izraženo u hektarima;

                        (b)

                        proizvodnja lanenih vlakana za prethodnu tržišnu godinu i procjena za trenutačnu tržišnu godinu, izraženo u tonama;

                        (c)

                        površina zasađena pamukom za prethodnu godinu usjeva i procjena za trenutačnu godinu usjeva, izraženo u hektarima;

                        (d)

                        proizvodnja pamuka koji nije očišćen od sjemena za prethodnu godinu usjeva i procjena za trenutačnu godinu usjeva, izraženo u tonama;

                        (e)

                        prosječna cijena pamuka koji nije očišćen od sjemena koja se plaća proizvođačima pamuka u pogledu prethodne godine usjeva, izraženo u tonama proizvoda.

               Razdoblje za dostavljanje obavijesti:

                        (a)

                        za površine uzgoja lanenih vlakana, do 31. srpnja svake godine;

                        (b)

                        za proizvodnju dugih lanenih vlakana, do 31. listopada svake godine;

                        (c)

                        za pamuk, do 15. listopada svake godine.

               Predmetne države članice:

                        (a)

                        za lan, sve države članice u kojima se proizvode duga lanena vlakna na površini većoj od 1 000 ha zasađenoj lanenim vlaknima;

                        (b)

                        za pamuk, sve države članice u kojima je posijano najmanje 1 000 ha pamuka.

                  4.   Hmelj

               Sadržaj obavijesti: sljedeće informacije o proizvodnji, navedene u ukupnom iznosu i za potrebe informacija iz točaka (b), (c) i (d), raščlanjene prema gorkim i aromatičnim sortama:

                        (a)

                        broj poljoprivrednika koji uzgajaju hmelj;

                        (b)

                        površina zasađena hmeljem, izraženo u hektarima;

                        (c)

                        količina u tonama i prosječna cijena na gospodarstvu, izražena po kilogramu hmelja prodanom u okviru terminskog ugovora i bez takvog ugovora;

                        (d)

                        proizvodnja alfa-kiselina u tonama i prosječan sadržaj alfa-kiselina (u postocima).

               Razdoblje za dostavljanje obavijesti: do 30. travnja godine koja slijedi nakon berbe hmelja.

               Predmetne države članice: države članice s površinom koja je zasađena hmeljem većom od 200 ha u prethodnoj godini.
            5.   Maslinovo ulje

               Sadržaj obavijesti:

                        (a)

                        podaci o konačnoj proizvodnji (uključujući podatke o ekološkoj proizvodnji), ukupnoj domaćoj potrošnji (među ostalim u prerađivačkoj industriji) i konačne zalihe za prethodno godišnje razdoblje, od 1. listopada do 30. rujna;

                        (b)

                        procjena mjesečne proizvodnje, procjena mjesečne razine zaliha proizvođača i industrije te procjene ukupne proizvodnje, ukupne domaće potrošnje (među ostalim u prerađivačkoj industriji) i konačnih zaliha za prethodno godišnje razdoblje, od 1. listopada do 30. rujna.

               Razdoblje za dostavljanje obavijesti:

                        (a)

                        do 31. listopada svake godine za podatke koji se odnose na prethodno godišnje razdoblje;

                        (b)

                        do 31. listopada svake godine i do 15. dana svakog mjeseca od studenoga do lipnja za podatke koji se odnose na trenutačno godišnje razdoblje.

               Predmetne države članice: za obavijesti o mjesečnoj razini zaliha, države članice koje proizvedu više od 20 000 tona maslinova ulja u godišnjem razdoblju od 1. listopada do 30. rujna. Za ostale podatke, sve države članice koje proizvode maslinovo ulje.
            6.   Duhan

               Sadržaj obavijesti: za svaku skupinu sorti sirovog duhana:

                        (a)

                        broj poljoprivrednika;

                        (b)

                        površina u hektarima;

                        (c)

                        isporučena količina u tonama;

                        (d)

                        prosječna cijena koja se plaća poljoprivrednicima, isključujući poreze i druge namete, izražena za kilogram proizvoda.

               Razdoblje za dostavljanje obavijesti: do 31. srpnja godine koja slijedi nakon godine berbe.

               Predmetne države članice: države članice s površinom koja je zasađena duhanom većom od 3 000 ha u prethodnoj berbi.

               Ostalo: skupine sorti sirovog duhana sljedeće su:

                        Skupina I :

                        sušen zračnim tokom: duhan sušen u sušionicama s kontroliranim protokom zraka, pri kontroliranoj temperaturi i vlažnosti, posebno Virginia;

                        Skupina II :

                        svijetli zračno sušen: duhan sušen na zraku pod strehom, koji ne fermentira, posebno Burley i Maryland;

                        Skupina III :

                        tamni zračno sušen: duhan sušen na zraku pod strehom, koji prije stavljanja na tržište fermentira, a posebno Badischer Geudertheimer, Fermented Burley, Havana, Mocny Skroniowski, Nostrano del Brenta i Pulawski;

                        Skupina IV :

                        sušen na dimu: duhan sušen na dimu, a posebno Kentucky i Salento;

                        Skupina V :

                        sušen na suncu: duhan sušen na suncu, također se zove „Orijentalne sorte”, a posebno Basmas, Katerini i Kaba-Koulak.

                  7.   Proizvodi iz sektora vina

               Sadržaj obavijesti:

                        (a)

                        procijenjena proizvodnja vinskih proizvoda (uključujući vinificirani i nevinificirani mošt) na području države članice u trenutačnoj vinskoj godini;

                        (b)

                        konačni rezultat izjava o proizvodnji navedenih u članku 31. Uredbe (EU) br. 2018/273 (1) te procjena proizvodnje koja nije obuhvaćena tim izjavama;

                        (c)

                        sažetak izjava o zalihama navedenih u članku 32. Uredbe (EU) br. 2018/273 koje se drže 31. srpnja prethodne vinske godine;

                        (d)

                        konačna bilanca prethodne vinske godine, uključujući potpune informacije o raspoloživosti (početne zalihe, proizvodnja, uvoz), uporabi (ljudska i industrijska potrošnja, prerada, izvoz i gubici) i konačne zalihe.

               Razdoblje za dostavljanje obavijesti:

                        (a)

                        za procjene proizvodnje do 30. rujna svake godine;

                        (b)

                        konačni rezultat izjava o proizvodnji do 15. ožujka svake godine;

                        (c)

                        sažetak izjava o zalihama do 31. listopada svake godine;

                        (d)

                        konačna bilanca do 15. siječnja svake godine.

               Predmetne države članice: države članice koje održavaju ažurirani vinogradski registar u skladu s člankom 145. stavkom 1. Uredbe (EU) br. 1308/2013.
            8.   Mlijeko

               Sadržaj obavijesti:

                        —

                        ukupna količina sirova kravljeg mlijeka, izražena u kilogramima za stvarni sadržaj masti;

                        —

                        ukupna količina sirova kravljeg mlijeka iz ekološkog uzgoja, izražena u kilogramima za stvarni sadržaj masti;

                        —

                        sadržaj masti i bjelančevina u sirovu kravljem mlijeku, kao postotak mase proizvoda.

               Razdoblje za dostavljanje obavijesti: do 25. dana svakog mjeseca za prethodni mjesec.

               Predmetne države članice: sve države članice.

               Ostalo: za mlijeko količine se odnose na mlijeko isporučeno u prethodnom mjesecu prvim kupcima s poslovnim nastanom na državnom području države članice. Države članice osiguravaju da svi prvi kupci s poslovnim nastanom na njihovu državnom području nacionalnom nadležnom tijelu podnesu izjavu o količini sirova kravljeg mlijeka koje im je isporučeno u svakom mjesecu pravodobno i pravilno radi ispunjenja ovog zahtjeva.
            9.   Jaja

               Sadržaj obavijesti:

                        —

                        broj mjesta proizvodnje jaja, uz raščlanjivanje po metodama uzgoja navedenima u Prilogu II. Uredbi (EZ) br. 589/2008 (2), i mjesta proizvodnje jaja iz ekološkog uzgoja u skladu s Uredbom Vijeća (EZ) br. 834/2007 (3), uključujući najveći kapacitet objekta po broju kokoši nesilica istodobno prisutnih u njemu;

                        —

                        količina proizvodnje jaja u ljusci po metodi uzgoja izražena u tonama neto mase, uključujući jaja iz ekološkog uzgoja.

               Razdoblje za dostavljanje obavijesti:

                        —

                        broj mjesta proizvodnje do 1. travnja svake godine;

                        —

                        količina proizvodnje mjesečno do 25. u mjesecu za prethodni mjesec.

               Predmetne države članice: sve države članice.
            10.   Etilni alkohol

               Sadržaj obavijesti: za alkohol poljoprivrednog podrijetla, izraženo u hektolitrima čistog alkohola:

                        (a)

                        proizvodnja fermentiranjem i destiliranjem, raščlanjeno po poljoprivrednim sirovinama od kojih se proizvodi alkohol;

                        (b)

                        količine prenesene od proizvođača ili uvoznika alkohola za potrebe obrade ili pakiranja, raščlanjeno po kategoriji upotrebe (hrana i piće, goriva, industrija/ostalo).

               Razdoblje za dostavljanje obavijesti: do 1. ožujka svake godine za prethodnu kalendarsku godinu.

               Predmetne države članice: sve države članice.
            11.   Meso

               Sadržaj obavijesti:

                        (a)

                        govedina: broj i težina trupova razvrstanih prema kategoriji i klasi konformacije te stupnju prekrivenosti masnim tkivom;

                        (b)

                        svinjetina: broj i težina trupova razvrstanih po stupnju udjela krtog mesa;

                        (c)

                        govedina: broj i težina trupova iz ekološkog uzgoja razvrstanih prema kategoriji i klasi konformacije te stupnju prekrivenosti masnim tkivom;

               Razdoblje za dostavljanje obavijesti: tjedno za točke (a) i (b), zajedno s informacijama o cijenama predviđenima u Prilogu I. stavku 6. točki (a); mjesečno za točku (c), zajedno s informacijama o cijenama predviđenima u Prilogu II. stavku 9.

               Predmetne države članice: sve države članice.
            12.   Ostalo

               Sadržaj obavijesti: ukupna količina mlijeka u prahu s biljnim mastima, izražena u tonama.

               Razdoblje za dostavljanje obavijesti: do 25. dana svakog mjeseca za prethodni mjesec.

               Predmetne države članice: sve države članice.

               Ostalo: količine se odnose na mlijeko u prahu s biljnim mastima koje su prerađivači mlijeka s poslovnim nastanom na državnom području države članice proizveli u prethodnom mjesecu.

               (1)  Delegirana uredba Komisije (EU) 2018/273 od 11. prosinca 2017. o dopuni Uredbe (EU) br. 1308/2013 Europskog parlamenta i Vijeća u pogledu programa odobravanja sadnje vinove loze, registra vinograda, pratećih dokumenata i certificiranja, ulaznog i izlaznog registra, obveznih izjava, obavijesti i objave informacija o kojima se obavještava te o dopuni Uredbe (EU) br. 1306/2013 Europskog parlamenta i Vijeća u pogledu odgovarajućih kontrola i kazni, o izmjeni uredaba Komisije (EZ) br. 555/2008, (EZ) br. 606/2009 i (EZ) br. 607/2009 i o stavljanju izvan snage Uredbe Komisije (EZ) br. 436/2009 i Delegirane uredbe Komisije (EU) 2015/560 (SL L 58, 28.2.2018., str. 24.).

               (2)  Uredba Komisije (EZ) br. 589/2008 od 23. lipnja 2008. o utvrđivanju detaljnih pravila za provedbu Uredbe Vijeća (EZ) br. 1234/2007 u pogledu tržišnih standarda za jaja (SL L 163, 24.6.2008., str. 20.).

               (3)  Uredba Vijeća (EZ) br. 834/2007 od 28. lipnja 2007. o ekološkoj proizvodnji i označivanju ekoloških proizvoda i stavljanju izvan snage Uredbe (EEZ) br. 2092/91 (SL L 189, 20.7.2007., str. 4.).